text: På jagt efter nytårsøsters
  31 december 2011 kl. 15.31
  Vadehavet bugner af stillehavsøsters, ved Fanø kan man komme på østerssafari, hvor man selv kan plukke østers til nytårsbordet.
  I dag var årets sidste chance og omkring 25 østersentusiaster var med på den tre kilometer lange tur ud i Vadehavet.
  Stillehavsøsters er en såkaldt invasiv art, så den er med andre ord selv vandret hertil, men i modsætning til andre invasive arter som dræbersneglen, så falder stillehavsøstersen i manges smag.
  Østerssæsonen i Sydvestjylland går fra oktober til april. I den periode er vandet som regel tilstrækkeligt koldt til, at der ikke længere er fare for alger, og de friske østers kan spises umiddelbart efter plukningen.
  